b'\n_START_ARTICLE_\nVjekoslav \xc5\xa0utej\n_START_SECTION_\n\xc5\xbdivotopis\n_START_PARAGRAPH_\nZahvaljuju\xc4\x87i roditeljima koji su pjevali u Hrvatskom narodnom kazali\xc5\xa1tu, proveo je skoro cijelo djetinjstvo u glazbenom okru\xc5\xbeenju. Studirao je u klasi Igora Gjadrova na Muzi\xc4\x8dkoj akademiji u Zagrebu. Poslijediplomski studij je zavr\xc5\xa1io u Rimu kod Franca Ferrare._NEWLINE_Bio je \xc5\xa1ef dirigent Zagreba\xc4\x8dke filharmonije, umjetni\xc4\x8dki ravnatelj Dubrova\xc4\x8dkih ljetnih igara i redoviti profesor na Muzi\xc4\x8dkoj akademiji u Zagrebu. Bio je umjetni\xc4\x8dki ravnatelj i glavni dirigent Hrvatskog narodnog kazali\xc5\xa1ta u Splitu od 1984. do 1989._NEWLINE_Me\xc4\x91unarodnu karijeru po\xc4\x8deo je na Hollybush festivalu u New Jerseyu, \xc4\x8diji je umjetni\xc4\x8dki direktor bio 1989. - 1994. Od 1990. do 1993. bio je glazbeni direktor kazali\xc5\xa1ta La Fenice u Veneciji. U \xc5\xa0panjolskoj je \xc5\xa0utej poznat kao akademik i \xc4\x8dlan Kraljevske akademije lijepih umjetnosti. Osnovao je Kraljevski simfonijski orkestar Seville te bio njegov umjetni\xc4\x8dki direktor i glavni dirigent od 1990. do 1996._NEWLINE_Od 1992. do 1997. bio je umjetni\xc4\x8dki direktor Houston Grand Opere. Nastupao je kao gostuju\xc4\x87i dirigent u mnogim opernim ku\xc4\x87ama \xc5\xa1irom svijeta. _NEWLINE_Dobitnikom je priznanja Ordena grada Be\xc4\x8da, Nagrade Grada Zagreba i nagrade Milka Trnina, a po\xc4\x8dasni je \xc4\x8dlan Real Academia de Belles Artes kao i po\xc4\x8dasni gra\xc4\x91anin Seville._NEWLINE_Preminuo je 2. prosinca 2009. godine, nakon duge i te\xc5\xa1ke borbe protiv leukemije._NEWLINE_Godine 2010. posmrtno mu je dodijeljena nagrada Porin za \xc5\xbeivotno djelo.'